b'\n_START_ARTICLE_\nAbenida ADB\n_START_PARAGRAPH_\nAng Asian Development Bank Avenue (o mas-kilala sa tawag na ADB Avenue o Abenida ADB, at maaaring isalin nang literal bilang Abenida ng Bangko sa Pagpapaunlad ng Asya) ay isang maiksing lansangang mula hilaga-patimog sa Lundayang Ortigas, silangang Kalakhang Maynila, Pilipinas. Isa itong abenidang hinahatian sa gitna at nahahati sa walong linya (apat sa bawat direksyon) na nag-uugnay ng Abenida Ortigas sa hilaga sa Abenida Julia Vargas sa timog. Ang daang ito ay dating bahagi ng Abenida San Miguel (na pinangalanan sa pinakamalaking kompanya ng mga pagkain at inumin na nakahimpil sa sangandaan nito sa Julia Vargas). Ang bahagi ng abenida mula\xc2\xa0Julia Vargas hanggang Abenida Ortigas ay binigyan ng bagong pangalan noong 1991, pagkaraang lumipat ang\xc2\xa0Bangko sa Pagpapaunlad ng Asya mula sa lumang gusali nito sa Bulebar Roxas (okupado ngayon ng Departamento ng Ugnayang Panlabas (o DFA) papunta sa kasalukuyan nitong 6.5 na hektaryang himpilan sa sangandaan nito sa\xc2\xa0Guadix Drive._NEWLINE_Kapwa bumubuo ang Abenida ADB at Abenida San Miguel sa silangang hangganan ng\xc2\xa0Mandaluyong at kanlurang hangganan ng Pasig. Sa hilaga ng Guadix Drive, papasok ang abenida sa Ugong Norte, Lungsod Quezon, kung saan matatagpuan ang gusaling pampamilihan ng Robinsons Galleria.'